ผลสำรวจธุรกิจกว่าจะฟื้นพิษโควิดกลางปี65
ธุรกิจยังอ่วมพิษโควิด ภาคการท่องเที่ยวสาหัสต้องการความช่วยเร่งด่วนมากที่สุดในเกือบทุกด้าน
1 เม.ย. 2564

ธนาคารแห่งประเทศไทย (ธปท.) เผยผลสำรวจเรื่องผลกระทบจากไวรัส COVID-19 ต่อภาคธุรกิจไทยในเดือนมีนาคม 2564 โดยสามารถสรุปสาระสำคัญได้ดังนี้
ในเดือนมีนาคม 2564 ระดับการฟื้นตัวของธุรกิจในภาพรวมทรงตัวใกล้เคียงกับเดือนก่อน สอดคล้องกับระดับการฟื้นตัวของการจ้างงาน โดยการฟื้นตัวของธุรกิจในภาคที่มิใช่การผลิตปรับลดลงเล็กน้อยจากกำลังซื้อที่อ่อนแอลง และผลกระทบจากการแพร่ระบาด COVID-19 ระลอกใหม่ ขณะที่การฟื้นตัวของธุรกิจในภาคการผลิตปรับดีขึ้นบ้าง ตามคำสั่งซื้อทั้งในและต่างประเทศที่ทยอยกลับมา




ธุรกิจที่ยังไม่กลับไปสู่จุดเดิมมีมุมมองต่อการฟื้นตัวที่ล่าช้าออกไปกว่าการสำรวจในไตรมาสก่อน โดยคาดว่าจะสามารถกลับสู่ระดับเดิมได้อย่างเร็วภายในครึ่งปีแรกของปี 2565 ทั้งนี้ ธุรกิจส่วนใหญ่สะสมสภาพคล่องสำรองใกล้เคียงกับไตรมาสก่อน ขณะที่การสะสมวัตถุดิบคงคลังเริ่มผ่อนคลายลง
ธุรกิจส่วนใหญ่ต้องการความช่วยเหลือด้านการเสริมสภาพคล่องผ่านการให้สินเชื่อดอกเบี้ยต่ำ และมาตรการช่วยเหลือด้านต้นทุน สำหรับภาคท่องเที่ยวต้องการมาตรการช่วยเหลือเร่งด่วนมากที่สุดในเกือบทุกด้าน